1Ha ndangtɛ ngimɔ ɛngi, hio ma wi tɛa ha pɛ Jésus hazu ba kasi tɛ hio wi mɔ Galile, ka Pilate gbɛa ha ngimɔ haa sadaka ha Sɔ. 2Jésus tɔa ha mbwa: «Ɛnɛ takiri nde, wi ndɔng nɛ̂ wan-de gdangamɔ pen hio olo wi mɔ Galile, hazu mbwa kpaa fio mɛgi nde? 3Way! Ma, mi tɔ ha ɛnɛ nde, ka ɛnɛ kpali deamɔ pɛ ɛnɛ na, ki ɛnɛ fɛt befe fin tuka wi ndɔng. 4Nɛ wi bhukɔ zanga mɔrkɔ gbala tar, ka kuso twa hapɛtɛ bebe tɔ Siloe bagbin gbɛ mbwa, ɛnɛ takiri nde, mbwa nɛ̂ gasa wan-de gdangamɔ pen olo wi mɔ Jérusalem nde? 5Way! Ma, mi tɔ ha ɛnɛ nde, ka ɛnɛ kpali deamɔ pɛ ɛnɛ na, ki ɛnɛ fɛt mburr befe tuka wi ndɔng.» 6Hapata Jésus tɔa ma towen ha mbwa: «Ma wi bagun se ma te fige ha fɔ pɛa. Ngimɔ fɛt ka wɛnɛ nɛ hazu bhi wayaa, a kpa ma mɔ ndang na. 7Mɛgi a tɔa ha wan-tom pɛa: ‹Zɔk, yo tɛ bo nɛ̂ kili bɛlɛ tar, ka mi ha tɛa hazu bhi waya ha te fige ɛngɛ. Nɛ mi kpa ma waya ndang na. Gɔm yo yunɛ, hazu a gdangsi nu nɛgbelea.› 8Ma, wan-tom kiforo wen: ‹Wan pɔm, gde yo fin ha bɛlɛ ɛngɛ. Mi bemɔksi nu, nɛ mi begde tunu ha gunaa. 9Mɛgi ɔ bezɔk mana yo beway. Nɛ ka yo way na, mɛ begɔm yo yunɛ.› » 10Ha ma swe ɔmtɛ Jésus dungɔ ha osamɔ ha twa gɔ Sɔ. 11Haki ma bhoko ang ka ma gdanga sɔtɛ hɛla wɛnɛ nɛ zɛlɛ ngundɛng hazu kili bɛlɛ bhukɔ zanga mɔrkɔ gbala tar. A lɛm yafifi gdong wa nzeng fin ndang na. 12Ka Jésus zɔka wɛnɛ, a saa wɛnɛ nɛ tɔa: «Bhoko, zɛlɛ pɛ mɛ kara.» 13A gdea kɔ bwa ha tɛ wa, nɛ ha ndangtɛ ngimɔ wɛnɛ yafafa gdong wa nzeng nɛ a lukoso Sɔ. 14Ma, wan-zu twa gɔ Sɔ dea ngambi hazu Jésus karsa zɛlɛ ha swe ɔmtɛ. Wɛnɛ tɔa ha giliwi: «Ha zang dimasi ndang, yala de tom nɛ mɔrkɔ zanga ndang. Yo nɛ̂ ha yala ndɔng ka ɛnɛ lɛma tɛ tuka nde, ɛ akarsi zɛlɛ pɛ ɛnɛ. Yo bo ha swe ɔmtɛ na.» 15Ma, Kongawan tɔa ha wɛnɛ: «Ɛnɛ hio wan-dambari! Ɛnɛ ndang ndang fɛt bul pɛl nday nɛ toyfok pɛ ɛnɛ ha ngalɔ hazu ku mbwa nɛnɛ ha nɔa li ha swe ɔmtɛ, na nde? 16Nɛ bhoko ɛngɛ nɛ̂ bezang pɛ Abraham! Satan sanga wɛnɛ tee tɛ bo nɛ kili bɛlɛ bhukɔ zanga mɔrkɔ gbala tar. Hazu ge ɛ lɛm bul pɛl ɛngɛ ha tɛ wa ha swe ɔmtɛ na, ge?» 17Nɛ ka Jésus kiforo wen mɛgi, hio wan-sungiri wɛnɛ gɛsa zu nɛ foy. Ma, giliwi fɛt dea totɛ hazu gasa mɔbhana fɛt ka Jésus ha dea. 18Jésus tɔa fin: «Wal ka Sɔ bhɔngiri Kongakandɔ pɛa dung mɛng? Mi beweki yo nɛ nge mɔ ge? 19Yo dung tuka bebe gbalamɔ ka ɛ sa nde mutarde. Ma wi pɛa yo ha fɔ pɛa. Nɛ yo suto nɛ kpɔatɛ, nɛ yo tɛ bo nɛ̂ te. Nɛ hio nɔy dea twa pɛ mbwa ha hio gbakɔa.» 20Jésus tɔa fin: «Mi beweki Kongakandɔ pɛ Sɔ nɛ nge mɔ ge? 21Yo dung tuka yina hasisi mampa, ka ma bhoko kuo tikiring vɔtiki nɛ dɔka fok, kanɛ mbɔrɔa fɛt haa don toy.» 22Ka Jésus ha wal mɛ nɛ ha Jérusalem, a osamɔ ha hio gasa le nɛ bebe le fɛt ka wɛnɛ pena ang. 23Ma wi ana wɛnɛ: «Kongawan, yo nɛ̂ wi tikiring sɔna ka Sɔ bekpasisi nde?» Nɛ Jésus kiforo wen: 24«Ɛnɛ agbɛngsi tɛ ɛnɛ mɛ le nɛ bho-ngo-ngo nutwa ha Kongakandɔ pɛ Sɔ. Hazu, mi tɔ yo ha ɛnɛ, hio dɔka wi beki mɛ le haki gan. 25«Hapata ka wan-twa begutɛ gdɔki nutwa nɛ sɔtɛ, mɔ kara kari. Ɛnɛ bebhɔn bin ha dɛl ha kɔna nutwa, nɛ tɔa: ‹Wan pɛ ɔ, mɛ gbosisi ha ɔ!› Ma, a betɔ ha ɛnɛ: ‹Mi ing ɛnɛ na!› 26Tuka ɛngi, ɛnɛ belokitɛ ha wɛnɛ: ‹Yo bo nɛ̂ ɔ ka bayɔng nɛ nɔ hinɛ mɛ na nde? Nɛ yo bo nɛ̂ mɛ ka baosi mɔ ha ɔ ha liwal pɛ ɔ na nde?› 27A betɔ fin: ‹Mi ing ɛnɛ ndang na. Ɛnɛ pen ha li mi, hazu ɛnɛ fɛt nɛ hio wan-de gdangamɔ!› 28Ha zang Kongakandɔ pɛ Sɔ ɛnɛ bezɔk hio ngbabafa ɛnɛ Abraham, Isaac nɛ Jacob nɛ hio wan-tɔkuliwen fɛt. Ma, pɛ ɛnɛ, ɛnɛ begdɔri nɛ kwa, nɛ ɛnɛ beyɔng nzata nɛ yimtɛ, hazu ɛ beyin ɛnɛ pi ha dɛl. 29Hio wi begutɛ ha wal gutɛ swe, ha wal ɔnu swe, ha wal kala nɛ ha wal gdɔk tɛ ha yɔngamɔ fada ha Kongakandɔ pɛ Sɔ. 30Ɛnɛ ze nɛdedea! Hio ma wi ka dung kpogio sising, bedung bosia. Nɛ hio ma ka dung bosia sising, bedung kpogio.» 31Ha ma bebe ngimɔ hapata, hio ma Farizien tiko tɛ hapɛtɛ Jésus nɛ mbwa tɔa: «Mɛ gutɛ hakɛ pen si ha ma bhandi, hazu kongapora Herode ha kio wal mɛ gbɛ mɛ.» 32Nɛ Jésus tɔa ha mbwa: «Ɛnɛ nɛ, nɛ tɔ ha wan-likisi ɛngɛ nde, mi ha yinɔ hio gdanga sɔtɛ, nɛ mi ha karsa hio zɛlɛ swe mɛsɛ nɛ bhisiri, nɛ ha zetar yala mi belɛmsiri tom pɔm. 33Ma, dea ka de nde, mi aba wal pɔm mɛsɛ nɛ bhisiri nɛ yala hapata. Hazu yo lɛma nde, wan-tɔkuliwen afe ha ma gele le na, kanɛ ha Jérusalem sɔna. 34«Woo Jérusalem! Woo Jérusalem! Ɛnɛ, hio wi mɔ Jérusalem, ɛnɛ ha gbɛa hio wan-tɔkuliwen, ɛnɛ ha loa nɛ ta hio wan-nɛkasara pɛ Sɔ gbɛ. Mi ngoya mɛ gok ɛnɛ tuka nana gɔlɛ gok nɛ hio bea. Ma, ɛnɛ tɛ ngoy na. 35Mɛgi, Sɔ belak gasa twa Sɔ pɛ ɛnɛ gde. Nɛ mi tɔ ha ɛnɛ nde, ɛnɛ lɛm zɔk mi fin na, kanɛ ngimɔ ka ɛnɛ betɔ nde, Kongawan Sɔ awol dede wen ha zu wi ka tɛ nɛ ling wa!»
Copyright
Learn More